Constantin Chiriac, despre FITS 2024: Este o ediţie fără precedent / ”Cel mai scump bilet este 150 de lei”
Preşedintele Festivalului Internaţional de Teatru de la Sibiu (FITS), actorul Constantin Chiriac, a anunţat joi, într-o conferinţă de presă, programul complet al festivalului din acest an, despre care a afirmat că „este o ediţie fără precedent”, cu aproape 5.000 de participanţi din 82 de ţări, care vor aduce 830 de evenimente în fosta capitală culturală europeană, transmite Agerpres.
„Este o ediţie fără precedent. Mi-a fost greu să cred că putem să depăşim o ediţie aniversară precum cea de anul trecut. Probabil că Prietenia (tema ediţiei din acest an n.red.) a adus alături de noi atâtea nume importante de la John Malkovich la Pippo Delbono, de la Tim Robbins la Sasha Waltz, de la Mikhail Baryshnikov la Isabelle Adjani, de la Neil LaBute la Jan Fabre. Sunt atât de multe pe care nu le-am menţionat încă, aşa că invităm publicul să descopere programul de pe site şi în aplicaţia FITS, să urmărească toate canalele noastre de comunicare, pentru că încercăm să ne adaptăm
mesajul pe Facebook, Instagram, TikTok, LinkedIn sau Blogul FITS”, a declarat preşedintele FITS, Constantin Chiriac.
Potrivit acestuia, Sibiul va găzdui pe durata festivalului 198 de spectacole în aer liber, la care accesul publicului va fi gratuit.
„Este o mare bucurie că putem să dăm atât de multe spectacole fără bilet pentru toţi spectatorii pe care îi avem. Reamintesc de asemenea că preţul biletelor a rămas acelaşi din 2019, cel mai ieftin bilet este 30 de lei, cel mai scump bilet este 150 de lei”, a mai precizat Constantin Chiriac.
FITS are loc la Sibiu, în perioada 21 iunie – 30 iunie, iar tema acestei ediţii – a 31-a – este „Prietenie”. AGERPRES / (A, AS – autor: Isabela Paulescu, editor: Marius Frăţilă)
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank